KIRJALLINEN KYSYMYS E-2814/97 komissiolle esittäjä(t): Reino Paasilinna (PSE), Riitta Myller (PSE), Pertti Paasio (PSE), Maj Theorin (PSE), Tommy Waidelich (PSE), Carole Tongue (PSE), Dietrich Elchlepp (PSE) ja Philippe De Coene (PSE) (1. syyskuuta 1997)

Aihe: Teknisen avun neuvonantajien valintaprosessi komissiossa

EU toteuttaa kehitysohjelmaa, jonka tavoitteena on parantaa taloutta ja elinolosuhteita vähiten kehittyneissä maissa. Niitä hankkeita, jotka vaativat teknistä tukea, hallinnoivat komission valitsemat konsulttiyritykset tai yritysryhmät.

Valintaprosessi vaihtelee suuresti komissiossa. Kullakin pääosastolla näyttää olevan oma valintaprosessinsa, joka on melko epäselvä ja joka ei ainakaan ole avoin. PO I:n harjoittama käytäntö on kiinnittänyt huomiomme, koska mielestämme se ei takaa parhaan ehdokkaan valintaa. Tämän seurauksena asetetut tavoitteet jäävät saavuttamatta ja varat menevät hukkaan. Teknisissä tarjouksissa rajana pidetään vähimmäisvaatimuksia. Sen jälkeen avataan niiden yritysten rahoitukselliset tarjoukset, joiden tekniset tarjoukset ovat saaneet vaaditut vähimmäispisteet, ja halvin tarjous saa sopimuksen. Vähimmäisvaatimukset ylittävän teknisen tarjouksen laadusta ei saa mitään hyvitystä.

Järjestelmä suosii maita, joiden palkkataso on matala. Se kannustaa ehdottamaan kokemattomaa ja vähemmän pätevää henkilöstöä, jotta vähimmäisvaatimustaso ei ylittyisi. Lisäksi vähemmän pätevät tiimit aiheuttavat komissiolle enemmän työtä hankkeen valvonnassa. Kehityshankkeisiin kuuluu hyvin vaikeita teknisiä, sosiotaloudellisia ja taloudellisia kysymyksiä. Sen vuoksi ne vaativat erittäin päteviä ja kokeneita asiantuntijoita, jotka voivat tehdä joustavasti yhteistyötä hankkeissa osakkaana olevien kanssa ja löytää ratkaisuja monimutkaisiin ongelmiin. Korkea laatu palvelee EU:n ja erityisesti vastaanottajamaan etuja.

Mitä komissio aikoo tehdä sellaisen järjestelmän luomiseksi, jossa rahoituksellisen tarjouksen sijasta enemmän painoa annetaan teknisille tarjouksille ja jossa sellaiset hakijat, joilla on erittäin pätevät tiimit, otettaisiin huomioon, ja joka johtaisi kuitenkin hankkeiden kannattavaan toteutukseen?

Komission jäsenen Manuel Marínin komission puolesta antama vastaus (14. lokakuuta 1997)

Teknistä apua yhteisön kehitysapuohjelmien täytäntöönpanossa koskevien sopimusten saajat valitaan erityisesti yhteisön yleiseen talousarvioon sovellettavan varainhoitoasetuksen IX ((EYVL L 356, 31.12.1977. )) osastossa säädettyjen periaatteiden mukaan.

Varainhoitoasetuksen 118 artiklan 1 kohdassa säädetään, että palveluhankintasopimukset tehdään pääsääntöisesti rajoitetulla tarjouskilpailulla. Komissio laatii rajoitetun luettelon tarjouksentekijöistä käyttäen perusteena sellaisia edellytyksiä, jotka takaavat näiden pätevyyden, ammatillisen kokemuksen ja riippumattomuuden ottaen huomioon myös, voivatko nämä ottaa vastaan kyseisen tehtävän.

Palveluhankintasopimuksia tehtäessä valitaan taloudellisesti edullisin tarjous kuten varainhoitoasetuksen 117 artiklassa säädetään. Ratkaisemismenettelyssä otetaan huomioon tarjousten hinta sellaisen yksityiskohtaisen teknisen karsinnan jälkeen, joka perustuu sellaisiin tarjouseritelmässä määriteltyihin tekijöihin kuin tekninen arvo, laatu ja täytäntöönpanoaika.

Tarjouseritelmässä täsmennetään laadukkaan tarjouksen esittämiseksi tarvittavat tekniset erittelyt ja se sisältää mahdollisesti haettavia asiantuntijoita koskevat täsmälliset vaatimukset. Kyseiset vaatimukset kohdistuvat aina korkeatasoisiin asiantuntijoihin, joilla on vankka korkeakouluasteen koulutus ja asianmukainen kokemus hankkeen alalta.

Tarjoukset arvioidaan ja luokitellaan niiden teknisten ominaisuuksien mukaan. Sopimus tehdään sen tarjouksentekijän kanssa, joka on esittänyt parhaimman teknisen tarjouksen, jonka kustannustehokkuus on parhain. Tarjouskilpailua ei siis ratkaista pelkästään hinnan perusteella, vaan taloudellisesti suorituskykyisin tarjous voittaa.